Hiina traditsiooniline meditsiin (HTM) lähtub sellest, et tasakaalustamatusel ja seega ka haigustel on erinevad põhjused. Need võivad olla välised tegurid, näiteks soojus või kuumus, tuul, kuivus või niiskus või mingid muud ilmastikunähtused, mis ei mõjuta mitte ainult loodust, vaid ka meie keha.
Igale sellisele välisele faktorile vastab kindel kehatüüp.
Tuuletüüp reageerib eriti tundlikult tõmbetuulele ja ilmamuutustele ning kannatab sageli liigesehaiguste, artroosi, koolikute ja kõrge vererõhu all. Kui ta on külmetunud, tekivad tal kiiresti peavalu, migreen, kolmiknärvi- ja teised kiirgava närvivaluga põletikud, samuti kaelavalu.
Niiskusetüüp reageerib eriti tundlikult niiskusele. Tema tüüpilised kaebused on ödeemid, reuma, depressiivsed meeleolud, hüpohondria, madal vererõhk, keskendumisraskused, mitmesugused seedehäired ja muud kõhuhädad, samuti südamepuudulikkus.
Külmatüüpi inimesel on kalduvus külmadele jalgadele ja kätele ning ta külmetab kergesti. Ka neeru- ja neeruvaagnapõletik, põiepõletik, frigiidsus, kopsuhaigused, maokrambid, valulik ja tugev menstruatsioon ning madal vererõhk on selle kehatüübi tüüpilised vaevused ja haigused.